
Társadalmi nemek és nacionalizmus

Dolgozatomban a 19. századi magyar reformkorban születő, majd a Dualizmus időszakára megszilárduló nemzeti diskurzus nyelvi reprezentációs gyakorlatának vizsgálatával tárom fel a nacionalizmus és a társadalmi nemi szerepek közös gyökereit. Azt a feltevést kívánom alátámasztani, mely szerint a nacionalizmus - mint totális ideológia - a nőt alárendelt státuszba helyező társadalmi szerepfelfogások egyik legfőbb tartópillére, amely alapvetően strukturálja a „feminin” és „maszkulin” kategóriák rendszerét a kölcsönös kizárások mentén, a kívülálló csoportoktól önmagukat megkülönböztető nemzetek közösségtudatát formáló vezérlőelvnek megfelelően. Az első szakaszban a kortárs feminista diskurzus azon elméleteit vázolom fel, amelyekre a dolgozat második részét alkotó elemzés épül. Ez utóbbihoz olyan szövegeket választottam, amelyekből világosan kitűnik: nő és nemzet közötti szimbolikus kötelék mindig egy ideológiai keretben nyer értelmet, amely a patriarchális hatalom fenntartását biztosítja. A dolgozat tehát a diskurzuselemzés módszerének segítségével keresi a választ a nemzet és a gender fogalmainak közös eredetével kapcsolatos kérdésekre.



